Raši, Richard, minister investícií, regionálneho rozvoja a informatizácie SR (2024-09-26):
Ďakujem pekne, pán predsedajúci. Ctená pani ministerka, páni ministri, ctené dámy, vážení páni, pán poslanec. Pán poslanec, ja neviem, či sa už necítite trápne, keď jednu tému, ešte aj v ktorej máte maslo za ušami, dookola omieľate celý mesiac, hráte sa na investigatívca a vám aj pani poslankyni, ktorá teda otázku takú istú opísala od vás, samozrejme, všetko zodpoviem, lebo na rozdiel od vášho konania počas vášho pôsobenia na ministerstve investícií, regionálneho rozvoja, informatizácie, keď ste boli, ak by ste teda nevedeli všetci, ktorí to pozeráte, kde bol pán Hargaš poradca pani ministerky Remišovej pre informatizáciu, kde bol štátny tajomník pani ministerky Remišovej pre informatizáciu a teraz je expert Progresívneho Slovenska, tak chcem vám povedať, že ja vám na vašu otázku rád zodpoviem a verím, že aj vy sa postavíte pred národ, pred divákov a zodpoviete aj vy, čo ste urobili napríklad so spoločnosťou Slovensko IT. Pretože keď som o tom chcel minule hovoriť, tak ste využili môj lapsus linguae, ste sa urazili a ušli ste z tejto rokovacej správy, keď som sa vás chcel spýtať, prečo ste ako člen dozornej rady, poradca ministerky Remišovej a štátny tajomník pre informatizáciu Slovensko IT neriadili, ale doriadili. Prečo ste tam nechali 7 mil. dlh, prečo ste vyplácali odmeny pri strate tejto spoločnosti 400-tisíc, prečo ste pre zamestnancov zaplatili barbera za tisíc eur, prečo ste urobili webovú stránku pre spoločnosť, ktorá bola plná expertov na informačné technológie, a dali ste ju urobiť subdodávke za desaťtisíc eur a tak ďalej a tak ďalej a tak ďalej. Ale prejdem teda k vašej otázke a dúfam, že mi dáte aj nejakú doplňujúcu otázku, aby som ju mohol potom aj dokončiť, keby som to nestihol v stanovenom limite. Celá táto súťaž, celý teda výber podľa zákona bol urobený na rozdiel od čias, keď ste vy pôsobili na ministerstve, v súlade so zákonom a nielen v súlade so zákonom, ale v súlade aj s pravidlami, ktoré boli v roku 2019 schválené vládou Slovenskej republiky, ktoré upravujú transparentné zásady využívania právnych služieb advokátov zo strany štátu vrátane ich odmeňovania. A naše ministerstvo oslovilo päť právnych kancelárií a advokátskych kancelárií, tri sa do súťaže prihlásili a vybrali tú najlacnejšiu, a hovorím to preto, lebo napríklad táto vami spomínaná právnická kancelária za vyplatených 13-tisíc eur, ktoré mala, nie 400-tisíc, ale 13-tisíc eur, ktoré mala vyplatené, uchránila možnosť nútenej správy pre mestskú časť Bratislava – Rusovce a uchránila takmer milión eur pre túto mestskú časť. A hovorím to preto, lebo už len kvôli tejto jednej analýze sme zachránili Rusovce, pozdravujem pána starostu, dúfam, že sa k tomu ozve a nás podporí, a hovorím to preto, lebo za vás vy ste napríklad objednali v súdnom spore s dvomi zamestnancami právnickú kanceláriu, advokátsku kanceláriu, ktorej ste za to, aby uhájila 30-tisíc eur pre vaše ministerstvo, tak ste jej zaplatili 70-tisíc eur, no vy, tak vy ste boli poradca pani Remišovej, tak asi ste boli v tom tíme, a okrem toho ste ten súdny spor ešte aj prehrali, hej? Čiže to máte ako, Progresívne Slovensko vtedy to bolo ešte také Progresívne Slovensko – ZA ĽUDÍ, vie kritizovať, keď za 13-tisíc eur uchránite milión, a oni v súdnom spore o 30-tisíc eur zaplatia 70-tisíc eur a potom to prehrajú a ešte vyberú právnickú kanceláriu bez toho, aby oslovili viacerých, lebo v zákone je na advokátske služby a právnické služby výnimka, ale my sme napriek tomu oslovili ďalších päť kancelárií, lebo to hovoria pravidlá vlády. Čiže oni to nerobia, ale to kritizujú. (Potlesk.) Ďakujem pekne. A aby ste vedeli, že kritizujú to, lebo opakujem, pán poslanec Hargaš bol nielen poradca, ale aj štátny tajomník, tak postup, ktorý kritizuje, uplatnili oni, keď tam boli minimálne štyrikrát. A ešte to urobili aj bez toho, aby oslovovali iné právnické kancelárie. Takže, no ale, pán Hargaš, asi počkám na doplňujúcu otázku a budem pokračovať.